

“Şəhər meşələri: Ağacdan daha artıq”

**Layihə Təklifləri üçün Çağırış**

# Layihə Təklifləri üçün Çağırış

**Nəzərdə tutulur:** Şəhər meşələri layihəsi ilə bağlı icraçı təşkilatın seçilməsi məqsədilə layihə təklifləri üçün çağırış.

Seçilmiş təşkilat layihə təklifləri üçün çağırış sənədində qeyd edilən ağacların əkilməsi və bununla əlaqəli digər fəaliyyətləri icra edəcək. Layihə təklifləri [si@socarmidstream.az](mailto:si@socarmidstream.az) ünvanına **28 avqust, 2024-cü il, yerli vaxtla saat 14:00-a kimi** göndərilməlidir.

SOCAR və onun Cənubi Qafqaz Boru Kəmərindəki (CQBK) tərəfdaşları maraqlı tərəfləri şəhər meşələri layihəsinin icrası ilə bağlı layihə təkliflərini təqdim etməyə dəvət edir. Qeyd etmək lazımdır ki, layihə SOCAR Sosial Sərmayə Təşəbbüsü çərçivəsində həyata keçirilir və şəhər meşələrinin salınması ilə bağlı təcrübənin inkişafına, ətraf mühitin mühafizəsinə və cəmiyyətin rifahına töhfə vermək məqsədini daşıyır. Şəhər meşələri layihəsini icra etməklə biz aşağıda qeyd olunan və onlarla əlaqəli digər məqsədlərə nail olmağı planlayırıq:

**Ətraf mühitin mühafizəsi:** yaşıllıqların mühafizəsi və artırılması ilə urbanizasiyanın səbəb olduğu hava və suyun çirklənməsi kimi mənfi təsirləri azaltmaq.

**Meşələrin salınması:** meşələrin qırılmasına qarşı mübarizə aparmaq, karbon sekvestrasiyasını artırmaq və biomüxtəlifliyin qorunmasını təşviq etmək üçün planlı şəkildə ağacların əkilməsi ilə şəhərin yaşıl infrastrukturunu artırmaq.

**Şəhər istilik adası (Urban heat island) effektinin təsirinin azaldılması:** ağac, bitki örtüyü və yaşıllıqların artırılması ilə şəhər istilik adası effektinin təsirini azaltmaqla şəhərdə yaşayış qabiliyyətini artırmaq.

**Yağıntı sularının idarəedilməsi (Stormwater management):** ağac və bitki örtüyündən istifadə etməklə təbii filtrasiya prosesi vasitəsilə yağıntı suyu axıntılarını idarə etmək, torpaq eroziyasının qarşısını almaq və suyun keyfiyyətini yaxşılaşdırmaq.

**İcmanın sağlamlığı və rifahı:** istirahətin təminatı, günlük stresi azaltmaq və sosial birlik məqsədilə yaşıl ictimai məkanlar yaratmaqla fiziki və əqli rifahı artırmaq.

**Dayanıqlı şəhər inkişafı:** İndiki və gələcək nəsillər üçün daha davamlı, dayanıqlı və yaşana bilən şəhər mühiti yaratmaq üçün meşələrin şəhər planlaşdırma və inkişaf strategiyalarına inteqrasiyası.

**İctimai sağlamlığın gücləndirilməsi:** Gözoxşayan yaşıllıqların yaradılması ilə şəhər mühitində günlük stresin azaldılması, cəmiyyətdə insanlar arasında qarşılıqlı əlaqənin gücləndirilməsi və bununla da ümumi ictimai sağlamlığın inkişafına töhfə vermək.

**Digər potensial faydalar:** Ekoloji şüurun təşviqi və ətraf mühitin mühafizəsi sahəsində fənlərarası öyrənmə təşəbbüslərini dəstəkləmək, yaşıl sənayedə iş imkanlarının yaradılması, əlaqədar sahədə yerli bizneslərin dəstəklənməsi və ictimai səhiyyə xərclərinin azaldılması kimi digər potensial təsirləri müəyyənləşdirmək.

Yuxarıda göstərilən məqsədlərə nail olmaq üçün şəhər meşələri layihəsi daha geniş ekoloji dayanıqlılıq məqsədlərinə töhfə verməklə yanaşı, eyni zamanda layihədən təsirlənən icmalarda iştirak və rifahın artırılmasını hədəfləyir. Potensial layihə və ya layihələr Bakı, Sumqayıt və qeyd olunan şəhərlərin ətraf ərazilərində bir neçə metrdən bir neçə kilometrə qədər olan torpaq sahələrini əhatə edə bilər.

# Layihə benefisiarları

# Layihənin əsas hədəf qrupuna Bakı və Sumqayıt şəhərlərində və ətraf ərazilərdə yaşayan sakinlər və ziyarətçilər daxildir.

# Fəaliyyətlər

Fərdlər və dövlət qeydiyyatından keçmiş hüquqi şəxslər layihə təklifi ilə müraciət edə bilər. Seçilmiş ərizəçinin aşağıda qeyd olunan fəaliyyətləri icra etməsi gözlənilir:

* şəhər ərazisində müvafiq məkanlarda uyğun torpaq sahələrində ağacların əkilməsi üçün aidiyyəti qurumlar və ya şəxslərlə müzakirələrin aparılması, təsdiq və razılaşmanın əldə olunması;
* təsdiq edilmiş plana uyğun olaraq ağacların və digər lazımi məhsulların çatdırılması və əkilməsi;
* təklif olunan layihədə qeyd olunan yanaşma, əhatə dairəsi və xüsusiyyətlərdən asılı olaraq digər əlaqədar fəaliyyətlərin icrası;
* layihə müddətində və fəaliyyət başa çatdıqdan sonra SOCAR Midstream-ə şəkil və video materiallar daxil olmaqla, əhatəli maliyyə və yazılı hesabatın verilməsi.

**Layihə təklifinin təqdim olunması ilə bağlı təqdimat:**

Layihə təklifi formasında təşkilatlar aşağıdakıları təqdim etməlidir:

* həyata keçirilməsi planlaşdırılan fəaliyyətlərin davam etmə müddəti;
* indiyə kimi ərizəçi tərəfindən həyata keçirilmiş bənzər layihələrin xülasəsi və layihə komandası, cəlb ediləcək mütəxəssislərin tərcümeyi-halı və ya onlar haqqında qısa xülasə;
* layihə çərçivəsində nəzərdə tutulan fəaliyyətlərin həyata keçirilməsi və dayanıqlılığın təmin olunması ilə bağlı yanaşma və bunun əsaslandırılması;
* yanaşma, metod və xüsusi layihə fəaliyyətlərinin icrasını təklif edərkən həm elmi həm də peşəkar müstəvidə yerli və beynəlxalq təcrübəyə istinadlar;
* detallı büdcə və qeyd olunan xərclərin əsaslandırılması;
* nəzərdə tutulan digər xərclər;
* məntiqi çərçivə matriksi (logframe), monitorinq və qiymətləndirmə planı; uyğun indikatorlar (həm keyfiyyət, həm kəmiyyət); genderə həssas həyata keçirmə və qiymətləndirmə planı; gözlənilən risklər və risklərin azaldılması strategiyaları; layihədə maraqlı tərəflərin təhlili; icra planı (aylara görə).

# Qiymətləndirmə kriteriyaları

# Layihə təkliflərinin qiymətləndirilməsi zamanı aşağıdakı meyarlar nəzərə alınacaq:

* **Peşəkar təcrübə:** Ərizəçi, layihə komandası və layihəyə cəlb edilən ekspert qrupunun təklif olunan fəaliyyət və iş proqramını başa çatdırmaq üçün uyğun peşəkar bilik, bacarıq və təcrübəyə malik olması. Bu baxımdan, müraciət edənlər aşağıdakı təsdiqedici sənədləri təqdim etməlidir: 1) Əvvəllər ərizəçi tərəfindən həyata keçirilmiş müvafiq fəaliyyətlərin xülasəsi. 2) CV və ya işin həyata keçirilməsinə cavabdeh şəxslərin peşəkar özkeçmişlərinin qısa xülasəsi.
* **Metodoloji əsaslandırma:** Təklif olunan metod, yanaşma və fəaliyyətlərin effektivlik, səmərəlilik və dayanıqlılıq baxımından əsaslandırılması.
* **İnnovasiya:** Layihə çərçivəsində həyata keçiriləcək bütün fəaliyyətlərin icrası zamanı layihə benefisiarlarına, eləcə də SOCAR və onun tərəfdaşlarına uzun müddətli fayda verə biləcək innovativ yanaşmadan istifadə olunub.

# Maraqlı tərəflərin cəlb edilməsi: Təklif olunan fəaliyyətlərin dizaynı, planlaşdırılması, icrası və monitorinqində müvafiq maraqlı tərəflərin və sahə üzrə ekspertlərin yüksək səviyyədə iştirakının nəzərdə tutulması.

# Dayanıqlılıq: SOCAR və onun tərəfdaşlarının maliyyəsi xaricində layihənin davamlılığının və maliyyə etibarlılığının təmin olunması məqsədilə hədəf qrupu üçün uzunmüddətli, əsaslı və tətbiq edilməsi real həll yollarının təklif edilməsi.

# Xərclərin səmərəliliyi: Layihə çərçivəsində nəzərdə tutulan fəaliyyətləri yerinə yetirmək üçün məqbul və ağlabatan qiymətlərin təklif olunması.

# Məqsədlərə uyğunlaşma: Layihə təklifində müəyyən edilmiş problemlərin hərtərəfli həlli, layihə fəaliyyətlərinin hədəf qruplarının ehtiyaclarına necə cavab verəcəyi və fəaliyyətlərin layihənin məqsəd və prioritetləri ilə uyğunluğu əks olunub.

# Fəaliyyət planının aydın olması: Effektivlik və dayanıqlılığın təmin olunması üçün asanlıqla ölçülə bilən hədəf və innovativ həllər ilə yanaşı aydın, ardıcıl və əlaqəli fəaliyyət planının və metodologiyanın təqdim edilməsi.

# Performansa nəzarət: Layihə gedişatının və performansın ölçülməsi üçün müəyyən edilmiş indikatorlara əsasən özünü qiymətləndirmə və performans monitorinq sisteminin təklif olunması.

# Aydın büdcə: Layihə fəaliyyətləri nəticəsində çəkiləcək xərclərə nisbətdə əldə olunması planlaşdırılan dəyərin və bütün layihə xərclərinin aydın formada göstərildiyi büdcənin təqdim olunması.

**Monitorinq və Qiymətləndirmə**

Məntiqi çərçivə matriksi (logframe) əsasında obyektiv yoxlanıla bilən indikatorlar yaradılacaq və həmin indikatorlar üzrə gedişat hər ay yoxlanılacaq. Layihənin müqavilədə razılaşdırılmış qayda və şərtlərə uyğun olaraq həyata keçirilməsindən əmin olmaq üçün mütəmadi olaraq monitorinq və qiymətləndirmə işləri həyata keçiriləcək.

**Ödəniş şərtləri**

Büdcə üçün nəzərdə tutulan məbləğ AZN ilə ödəniləcək. SOCAR ödənişləri tələb olunan fəaliyyətlər icra edildikdən sonra qənaətbəxş fəaliyyət hesabatı, orijinal sənəd və fakturalar təqdim edildiyi halda 30 gün ərzində bank hesabı vasitəsilə həyata keçirəcək. Nəzərinizə çatdırmaq istərdik ki, layihə təklifi formasının hazırlanması üçün edilən bütün ödənişlər və çəkilən xərclər təklif formasını təqdim edən təşkilat tərəfindən qarşılanmalıdır. SOCAR layihə təkliflərinin hazırlanması üçün çəkilən hər hansısa bir xərcə görə məsuliyyət daşımır.

**Son müraciət tarixi: 28 avqust, 2024, saat 14:00-a kimi.**

Yalnız qeyd olunan tarixə kimi [**si@socarmidstream.az**](mailto:si@socarmidstream.az) ünvanına göndərilən ərizələr nəzərdən keçiriləcək.

Sual və ya sorğular üçün [**si@socarmidstream.az**](mailto:si@socarmidstream.az) elektron poçt ünvanı ilə əlaqə saxlaya bilərsiniz.

**Ərizənizi təqdim etməzdən öncə zəhmət olmasa əmin olun ki:**

* layihə təklifinin dizaynı və hazırlanması prosesinə müvafiq maraqlı tərəflər və sahə üzrə ekspertlər cəlb olunub;
* müraciətə layihə təklifi, büdcə, layihə komandasının CV-ləri, layihənin fəaliyyət planı, monitorinq və qiymətləndirmə planı, LogFrame, risklərin azaldılması planı, maraqlı tərəflərin təhlili və cəlb edilməsi planı və müvafiq formatda hazırlanmış digər tələb olunan sənədlər daxildir;
* ağac əkməyi planlaşdırdığınız torpaq sahəsinə cavabdeh olan şəxslər və təşkilatlar bu haqda məlumatlıdır və bununla bağlı bütün şifahi və/və ya yazılı razılıqlar əldə olunmuşdur;
* bütün tələb olunan sənədləri qeyd olunan elektron ünvana göndərmisiniz;
* təqdim edəcəyiniz sənədlər tamamlanıb və oxunaqlıdır;
* sənədlər bütün qeyd olunan tələblərə cavab verir.